32005R0209
L 034/6
JURNALUL OFÍCIAL AL UNIUNII EUROPENE
REGULAMENTUL (CE) NR. 209/2005 AL COMISIEI
din 7 februarie 2005
de stabilire a listei de produse textile pentru care nu se solicită nici o dovadă de origine în momentul punerii lor în liberă circulație în cadrul Comunității
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1541/98 al Consiliului din 13 iulie 1998 privind dovezile de origine pentru anumite produse textile încadrate la secțiunea XI din Nomenclatura Combinată, puse în liberă circulație în cadrul Comunității, precum și condițiile de acceptare a acestor dovezi (1), în special articolul 4,
întrucât:
(1)
Regulamentul menționat anterior prevede pe de o parte că, în momentul punerii în liberă circulație a produselor textile și a îmbrăcămintei, se pot acorda scutiri de la obligația de a prezenta dovezi de origine în cazul acelor produse care nu fac obiectul măsurilor specifice de politică comercială comunitară și, pe de altă parte, că dispozițiile care stabilesc scutirile de la obligația de a prezenta certificate de origine trebuie să indice dacă este obligatorie sau nu prezentarea unei declarații de origine pentru produsele respective.
(2)
Regulamentul (CE) nr. 2579/98 al Comisiei (2) stabilește lista produselor textile pentru care nu se solicită nici o dovadă de origine în momentul punerii lor în liberă circulație în cadrul Comunității. În prezent este necesară actualizarea acestei liste prin adăugarea unor categorii noi de produse textile.
(3)
Din motive de claritate și de certitudine juridică, Regulamentul (CE) nr. 2579/98 trebuie să fie de urgență abrogat și înlocuit cu dispozițiile prezentului regulament.
(4)
Pentru a pune în aplicare obligațiile Uniunii Europene care decurg din expirarea acordului OMC cu privire la textile și articole de îmbrăcăminte, și mai ales pentru a respecta cerințele de la articolul 2 alineatul (8) litera (c) din acordul menționat, care prevede că „în prima zi a celei de-a 121-a luni de la intrarea în vigoarea a acordului OMC, sectorul textile și îmbrăcăminte va fi integrat în GATT 1994, toate restricțiile aplicate în temeiul prezentului acord fiind eliminate”, dispozițiile prezentului regulament trebuie să se aplice de la 1 ianuarie 2005.
(5)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Pentru punerea în liberă circulație a produselor textile din lista inclusă în anexa la prezentul regulament nu este necesară prezentarea nici unei dovezi de origine.
Articolul 2
Regulamentul (CE) nr. 2579/98 se abrogă.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 februarie 2005.